बक्सर टॉप न्यूज़, बक्सर: इटाढ़ी थाना क्षेत्र के लोधास गांव में मछली मारने के विवाद को लेकर एक युवक की कुदाल से मारकर जख्मी कर दिया. बाद में सदर अस्पताल में इलाज के दौरान मौत हो गयी. मृतक लोधास गांव के रहने वाले स्व. मुखदेव सिंह का 35 वर्षीय पुत्र मंतोष कुमार सिंह बताया जाता है. बताया जाता है कि लोधास गांव के रहने वाले बंद्री सिंह का पुत्र सत्येन्द्र सिंह गांव के सरकारी चाट में मछली मार रहा था. इसी बीच मंतोष कुमार सिंह पहुंचा और बोला कि मैं भी मछली मारूँगा. इसी विवाद को लेकर दोनों में मारपीट शुरु हो गयी. इसके बाद सत्येन्द्र सिंह ने कुदाल से उसके शरीर पर वार कर दिया. जिसमें वह जख्मी हो गया और बेहोश हो गया. घटना को अंजाम देने के बाद सत्येन्द्र सिंह मौके से भाग खड़ा हुआ. बाद में उधर से गुजर रहे राहगिरों ने घायल पड़े युवक को देख कर इसकी सूचना गांव के लोगों को दी. सूचना मिलते ही गांव के लोगों ने उसे इलाज के लिए सदर अस्पताल में भर्ती कराया, जहां डाक्टरों ने उसे बेहतर इलाज के लिए अन्यत्र रेफर कर दिया. वाराणसी जाने के क्रम में ही उसकी मौत हो गयी.